HR
L 74/4
Službeni list Europske unije
13.3.2023.
PROVEDBENA UREDBA KOMISIJE (EU) 2023/564 оd 10. ožujka 2023. o sadržaju i formatu evidencije o sredstvima za zaštitu bilja koju vode profesionalni korisnici u skladu s Uredbom (EZ) br. 1107/2009 Europskog parlamenta i Vijeća (Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 67. stavak 4.,
budući da:
(1)
U skladu s člankom 67. stavkom 1.
Uredbe (EZ) br. 1107/2009 profesionalni korisnici sredstava za zaštitu bilja dužni su voditi evidenciju o sredstvima koja upotrebljavaju, a koja sadržava naziv proizvoda, vrijeme primjene i dozu te površinu i kulturu na kojima je sredstvo za zaštitu bilja upotrijebljeno.
(2)
U skladu s člankom 67. stavkom 1.
Uredbe (EZ) br. 1107/2009 profesionalni korisnici usto su dužni na zahtjev dati relevantne informacije na uvid nadležnom tijelu.
Nadalje, treće strane mogu od nadležnih tijela zatražiti da omoguće pristup tim informacijama, a nadležna tijela dužna su ga omogućiti u skladu s primjenjivim nacionalnim pravom ili pravom Unije.
(3)
Strategijom „od polja do stola” za pravedan, zdrav i ekološki prihvatljiv prehrambeni sustav („strategija ‚od polja do stola’”) (2), koju je Komisija donijela 2020., nastoji se smanjiti uporaba kemijskih sredstava za zaštitu bilja i ovisnost o njima.
Primjereno evidentiranje uporabe sredstava za zaštitu bilja te aktivnosti praćenja i kontrole koje na temelju takvih evidencija provode nacionalna tijela stoga su vrlo važni za postizanje ciljeva strategije „od polja do stola”.
(4)
Nacionalni sustavi razlikuju se u pogledu evidencije koju vode profesionalni korisnici sredstava za zaštitu bilja u skladu s člankom 67. stavkom 1.
Uredbe (EZ) br. 1107/2009 i u pogledu toga vodi li se ona elektronički.
Ovom se Uredbom stoga utvrđuju detaljna pravila o sadržaju i formatu te evidencije.
(5)
Tim se pravilima propisuje način evidentiranja elemenata iz članka 67. stavka 1.
Uredbe (EZ) br. 1107/2009 koji se odnose na uporabu sredstava za zaštitu bilja (naziv sredstva te vrijeme primjene, doza, površina i kultura na kojima je sredstvo za zaštitu bilja upotrijebljeno) kako bi se u cijeloj Uniji osigurala primjerena i ujednačena kvaliteta evidencije koja se vodi u skladu s tim člankom.
(1) SL L 309, 24.11.2009., str. 1.
(2) Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija „Strategija ‚od polja do stola’ za pravedan, zdrav i ekološki prihvatljiv prehrambeni sustav” (COM(2020) 381 final).